V prvom polroku 2015 využívalo 4G podstatne viac zákazníkov, ako pred rokom.
Takmer 278-tisíc klientov mobilných operátorov Orange, Telekom, O2 a Swan využívali internetové pripojenie cez LTE. Spolu preniesli za pol roka 978 terabajtov dát. Vyplýva to z údajov regulátora, ktoré mu poskytli spomínané spoločnosti.
Veľká väčšina klientov, ktorí využívali 4G sieť, boli nefiremní klienti – bolo ich až 72 percent. Štatistika obsahuje iba aktívnych užívateľov. Pomalšie 2G a 3G siete úrad nezahrnul.
Kým 4G aktuálne využíva 277,6-tisíca klientov, minulý rok cez LTE surfovalo 170,5-tisíca klientov, ktorí preniesli 549 terabajtov dát, nárast je tak výrazný. Vplyv na to má aj rozšírenie LTE sietí.
Rozšírenie rýchlej siete
Telekom aktuálne pokrýva 4G sieťou už 69,6 percenta ľudí. Orange má LTE pre približne 62,5 percenta ľudí. Swan uvádza pokrytie na úrovni 40 percent, do konca roka to má byť polovica populácie. O2 má vysokorýchlostnú sieť iba v časti Bratislavy a Košíc, plné pokrytie má v Trnave.
Rozšíreniu LTE účastníkov pomohli aj lacnejšie smartfóny, ktoré 4G podporujú.